आरा. टाउन थानाक्षेत्र के गोला मुहल्ला-बाबू बाजार इलाके में रविवार की देर रात एक शादी समारोह के दौरान चली गोली से बारात पक्ष के एक युवक की मौत हो गई। जिसके बाद विवाह का उत्सवी माहौल फीका पड़ गया। युवक बी.कॉम का छात्र था। उसकी मौत से आक्रोशित साथियों और स्थानीय लोगों ने सोमवार की दोपहर शव के साथ शिवगंज मोड़ को जाम कर दिया।
बांस-बल्ला लगाकर सड़क पर उतरे लोग युवक की हत्या करने वाले आरोपी की गिरफ्तारी की मांग कर रहे थे। इस दौरान आवागन अवरुद्ध कर रहे गुस्साए छात्रों ने टेम्पो रोककर चालकों से मारपीट भी की। बाद में टाउन थानाध्यक्ष जेपी सिंह और नवादा थाना के इंस्पेक्टर नेयाज अहमद सशस्त्र-बल के साथ वहां पहुंचे और आक्रोश शांत कराया। पुलिस ने फायरिंग करने वाले को जल्द से जल्द गिरफ्तार करने का आश्वासन भी दिया। मृत युवक प्रिंस कुमार उर्फ मिट्ठू (20 वर्ष) नेहरू नगर मुहल्ला के उमेश कुमार सिन्हा का पुत्र था। घटना रात करीब 11 बजे की है।
दुल्हन के भाई के दोस्त पर फायरिंग करने का आरोप, कहा की गई हत्या
बताया जा रहा कि टाउन थाना के नेहरू नगर, अखाड़ा मुहल्ला निवासी रामप्रताप लाल के रेलवे में कार्यरत बेटे सुमन कुमार की बारात गोला मुहल्ला निवासी शैलेन्द्र सिन्हा के यहां गई थी। हरप्रसाद दास जैन स्कूल से सटे कैंपस में शादी समारोह था। जयमाल के दौरान फायरिंग हो रही थी। इसी दौरान शादी में गए प्रिंस कुमार नामक एक युवक को पेट के पास गोली लग गई। जिसके बाद वहां कोहराम मच गया। घायल युवक को इलाज के लिए पहले सदर अस्पताल लाया गया, जहां से उसे पटना रेफर कर दिया गया गया। जहां उसकी मौत हो गई। युवक के दोस्तों समेत परिजनों ने दुल्हन के भाई सन्नी के दोस्तों पर फायरिंग किये जाने का आरोप लगाया है।
पिस्टल में फंस गई थी गोली, बुझ गया घर का चिराग
सूत्रों के अनुसार गोला मुहल्ला में शादी के दौरान स्टेज पर फायरिंग हो रही थी। इसी दौरान पिस्टल में गोली फंस गई। इस क्रम में ट्रीगर दबने के बाद अचानक गोली चल गयी और वहां मौजूद प्रिंस उर्फ मिट्ठू की कमर व पेट के पास जा लगी। जिससे उसकी मौत हो गई। सदर अस्पताल,आरा में पोस्टमार्टम के दौरान छात्र के शरीर से गोली का अग्रभाग भी बरामद कर किया गया। जिसे प्रिजर्व कर रखा गया है।
मां-बाप का इकलौता पुत्र था प्रिंस, दस साल पहले हुई थी बड़े भाई की मौत
टाउन थाना के नेहरू नगर निवासी प्रिंस उर्फ मिठ्ठू अपने मां-बाप का इकलौता बेटा था। उसके पिता उमेश कुमार सिंह जेल रोड स्थित एक इलेक्ट्रॉनिक दुकान पर मुंशी हैं। उन्हें पहले दो पुत्र थे। जिसमें बड़े बेटे शशि की मौत दस साल पहले बीमारी से हो गई थी। बस इकलौता पुत्र प्रिंस ही बुढ़ापे का सहारा था। इधर, बेटे की हत्या के बाद मां आरती देवी का रो-रोकर बुरा हाल है। भाई के वियोग में दो बहनों रेखा व गुड्डी के आंखों से भी आंसू नहीं थम पा रहे हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva